《明妃曲》
宋代·王炎

掖庭国色世所稀，不意君王初未知。
欲行未行始惊惋，画史乃以妍为媸。
约言已定不可悔，毡车万里随单于。
天生胡汉族类异，古无汉女为胡姬。
高皇兵败白登下，归遣帝子称阏氏。
欲平两国恃一女，乌乎此计何其疏。
至今和亲踵故事，延寿欺君何罪为。
此生失意甘远去，此心恋旧终怀归。
胡天惨淡气候别，风沙四面吹穹庐。
琵琶曲尽望汉月，塞雁年年南向飞。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。